SKRIFTLIG FORESPØRGSEL P-3229/02

af Sérgio Marques (PPE-DE) til Kommissionen

(7. november 2002)

Om: Enheden for nyttiggørelse af affald i den autonome region Madeira

Projektet Enheden for nyttiggørelse af affald i den autonome region Madeira er et projekt under regionalregeringen til et beløb på 115 millioner euro, som skal give en effektiv og miljøvenlig løsning på den endelige bestemmelse for affaldet fra den autonome region Madeira i overensstemmelse med Madeiras strategiske affaldsplan, og som omfatter udvidelse og ombygning af det nuværende behandlingsanlæg for fast affald i Meia Serra, anlæg af en gods- og rangerbanegård og to omladningsstationer på øen Madeira, anlæg af et affaldsbehandlingscenter på øen Porto Santo, anskaffelse af udstyr til selektiv indsamling og gennemførelse af en miljøoplysningskampagne.

Udvidelsen og ombygningen af affaldsbehandlingsanlægget i Meia Serra omfatter forbrænding af fast husholdningsaffald, forbrænding af klinisk affald og slagteaffald, kompostering af organisk affald, aflastningslossepladser og et perkolatbehandlingsanlæg.

Kontrakten om udformning, anlæg og udnyttelse blev indgået med en sammenslutning af virksomheder i 1998 for et beløb på 97 366 967,33 EUR og er finansieret af Samhørighedsfonden med 68,7 %; projektet er udformet og udført i overensstemmelse med Den Europæiske Unions seneste miljøkrav og vil gøre det muligt at producere el på grundlag af affaldsforbrænding, som ikke blot kan dække anlæggets egen drift, men også omkring 25 % af øen Madeiras elforbrug gennem tilslutning til elnettet.

Kan Kommissionen bekræfte, at dette projekt betyder en miljømæssig forbedring for den autonome region Madeira og er en løsning, som er forenelig med alle gældende retlige miljøkrav i Den Europæiske Union, hvad angår sikring af miljøkvalitet og befolkningerne sikkerhed og sundhed?

Svar afgivet på Kommissionens vegne af Michel Barnier

(29. november 2002)

Den første projektfase, som det ærede parlamentsmedlem henviser til, blev vedtaget den 22. november 1999 efter en lang forundersøgelse, som indledtes den 21. maj 1996. I undersøgelsesfasen gennemførte Kommissionen alle relevante bestemmelser med henblik på at opnå en effektiv løsning på problemerne med det affald, der produceres på Madeira og øen Porto Santo. Kommissionen har således ført meget vidtrækkende forhandlinger vedrørende projektets forskellige aspekter, herunder miljøforholdene.

Kommissionen er overbevist om, at når først hele projektet er sat i gang, vil regionen Madeira kunne nå de mål, der er opstillet i den strategiske plan for denne region, og dermed også efterleve EU's direktiver om affaldsforvaltning og -behandling.

Projektet er blevet miljøevalueret i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1). Der er blevet nedsat en kommission til opfølgning af arbejdet og iværksat en tilsynsplan omfattende offentliggørelse af de opnåede resultater.

Planen omfatter undersøgelser af de forskellige miljøområder, således at det kan lade sig gøre at evaluere de eventuelle negative konsekvenser og anvende passende problemløsninger.

(1) EFT L 175 af 5.7.1985, ændret ved Rådets direktiv 97/11/EF af 3. marts 1997, EFT L 73 af 14.3.1997.